מספר פנימי: 2025282

הכנסת העשרים

**יוזמים: חברי הכנסת** **יוסף ג'בארין**  
 **מוסי רז**  
 **יוסף עטאונה**  
 **עאידה תומא סלימאן**  
 **איימן עודה**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/4971/20

הצעת חוק הביטוח הלאומי (תיקון – הארכת התקופה לקבלת קצבה רטרואקטיבית), התשע"ח–2018

|  |  |  |
| --- | --- | --- |
| תיקון סעיף 296 | 1. | בחוק הביטוח הלאומי [נוסח משולב], התשנ"ה–1995[[1]](#footnote-2), בסעיף 296 – |
|  |  | (1) בסעיף קטן (א), במקום "שנים עשר חודשים" יבוא "24 חודשים"; |
|  |  | (2) בסעיף קטן (ב), בפסקה (1), במקום "12 חודשים" יבוא "24 חודשים", ובמקום "18 חודשים" יבוא "36 חודשים". |

דברי הסבר

בשנת 2015 פרסם המוסד לביטוח לאומי תכנית הצעות לחקיקה חברתית "צופה פני עתיד" (המוסד לביטוח לאומי, תכנית הצעות לחקיקה חברתית "צופה פני עתיד", אפריל 2015), התכנית כוללת הצעות לתיקון חוק הביטוח הלאומי ]נוסח משולב], התשנ"ה–1995 (להלן – החוק), ובין ההצעות שמופיעות במסמך מופיעה גם הצעה זו.

סעיף 296 לחוק קובע את הכללים לתשלום גמלה בעד תקופה שקדמה למועד הגשת התביעה. ככלל, גמלה תשולם רטרואקטיבית בעד תקופה שלא תעלה על 12 חודשים מיום הגשת התביעה לגמלה. המטרה העיקרית בהגבלה זו הייתה למנוע עיכובים בהגשת תביעות.

בעבר תוקן סעיף 296 לחוק כך שהגמלה תשולם רטרואקטיבית בעד תקופה של 12 חודשים בלבד במקום 48 החודשים שהיו קבועים בחוק עד אז.

הנפגעים העיקריים מהוראה זו הם מטבע הדברים אזרחים מהאוכלוסיות מוחלשות שמתקשים במימוש זכויותיהם ביעילות.

חשוב לקחת בחשבון שחלק משמעותי מכלל המובטחים אינם מודעים למלוא זכויותיהם או שאינם בקיאים ומיומנים בתהליכים שעליהם להפעיל על מנת לקבל את הזכאות שקבע החוק.

בפרסום של המוסד לביטוח לאומי הובהר שלאור ניסיונו של המוסד בעניין זה, נראה כי פרק זמן של 12 חודשים הוא תקופה קצרה, ולפיכך מוצע בחוק זה להאריך את תקופת הזכאות לקצבה רטרואקטיבית, או לגמלה, ל-24 חודשים אחורה, כדי לצמצם את הפגיעה בזכאים.

הצעות חוק דומות בעיקרן הונחו על שולחן הכנסת התשע-עשרה על ידי חבר הכנסת אחמד טיבי (פ/892/19) ועל שולחן הכנסת העשרים על ידי חבר הכנסת אילן גילאון (פ/1069/20), ועל ידי חבר הכנסת אחמד טיבי ואוסאמה סעדי (פ/1070/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"א בטבת התשע"ח – 8.1.18

1. ס"ח התשנ"ה, עמ' 210. [↑](#footnote-ref-2)